Morten Homann (SF), 2006-11-24:
Det her forslag skal ses i sammenhæng med, at de almene lejere i forvejen har betalt i omegnen af 8 mia. kr. for nybyggeriet, og nu har Dansk Folkeparti, De Radikale og regeringen så besluttet, at der nu skal sendes en regning på yderligere godt 1,5 mia. kr. til de almene lejere.
Det har heller ikke generet forligspartierne, at kassen for længst er tom.
Jeg tror, vi skal frem til 2020'erne, før der igen er penge i Landsbyggefonden.
Men så har man lavet den konstruktion, hvor de almene lejere så må ud og låne penge for at kunne give de penge, som regeringen og forligspartierne forlanger.
Alt det her, skal man jo huske på – det har vi også fået bekræftet i debatten –
giver ikke en eneste ekstra bolig.
De er ikke ændrede.
Det er boligorganisationer og kommuner, der beslutter det.
Det her drejer sig alene om slagsmålet om, hvem der skal betale regningen.
Er det en opgave for os alle sammen i fællesskab, sådan som jeg og SF synes det skal være, eller er det noget, som de nuværende almene lejere har en særlig opgave med at betale?
Der mener De Radikale, Dansk Folkeparti og regeringen altså, at man skal lægge en særskat på de almene lejere.
Der er et kolossalt overskud.
Der er oven i købet også overskud til, at man har kunnet give skattelettelser til nogle af de rigeste, men samtidig skal de fattigste danskere betale ekstra for at få bygget boliger.
Specielt den radikale ordfører har gjort meget ud af, at der nu til gengæld også kommer nogle penge til renovering; ikke alene skal der betales for nybyggeri, men der er også penge til renovering.
Jeg vil med det samme sige, at jeg selvfølgelig synes, det er fint, at man bruger pengene fra Landsbyggefonden til renovering.
Det var sådan set det, som de fleste lejere har sparet op til i den tro, at det skulle bruges til renovering.
Det lyder meget flot, når fru Charlotte Fischer kommer og får det til at lyde, som om hun kommer med en gave til renovering til de almene lejere.
Det er jo de almene lejere, som har sparet pengene sammen til renovering.
Hvis en boligejer sparer sammen til et nyt tag, så kan han eller hun selvfølgelig også gå ud og bruge pengene til nyt tag.
Så det er ikke noget, fru Charlotte Fischer kan tage æren for.
Det er sådan set de almene lejere selv, som har sparet pengene sammen.
Det mindste, man kan sikre, er da, at de også kan få lov at bruge bare en del af de penge til at få renoveret boliger.
Sandheden er jo, at når man samtidig skal betale penge til nybyggeri, er der færre penge til renovering, end der ellers ville have været.
Det betyder, at de almene boliger er mere forfaldne, end de ellers ville have været.
Det betyder, at det bliver sværere at få bekæmpet ghettoer, end det ellers ville have været.
Så De Radikale, Dansk Folkeparti og regeringen har et betydeligt medansvar for, at det i mange almene boligområder går den forkerte vej med at få boligstandarden op og det sociale til at hænge sammen.
Efter SF's opfattelse er det en samfundsopgave at sørge for, at alle mennesker har et sted at bo, og det betyder også, at det skal være en fælles opgave at finansiere det.
Derfor er det vores opfordring, at forligspartierne og regeringen lægger pengene tilbage, hvor de har taget dem, nemlig i Landsbyggefonden, så lejerne kan bruge dem til at få renoveret og moderniseret deres boliger og forebygge, at de udvikler sig til nye ghettoområder.
Og så skal vi i fællesskab sørge for at betale for, at der er boliger nok til alle.
Jeg behøver vist ikke at sige, at SF heller ikke denne gang kan stemme for forslaget.